
საქართველოს კანონი

საქართველოს სისხლის სამართლის საპროცესო კოდექსში ცვლილებების შეტანის შესახებ


მუხლი 1

საქართველოს სისხლის სამართლის საპროცესო კოდექსში (პარლამენტის უწყებანი, №13-14, 8.04.1998, გვ. 31) შეტანილ იქნეს შემდეგი ცვლილებები:

1. 44-ე მუხლის 38-ე ნაწილი ჩამოყალიბდეს შემდეგი რედაქციით:

„38. მცირეწლოვანი – პირი, რომელსაც არ შესრულებია თოთხმეტი წელი, ხოლო საქართველოს სისხლის სამართლის კოდექსის 108-ე, 109-ე, 117-ე, 137-ე, 178-ე (გარდა პირველი ნაწილისა), 179-ე და 2381 მუხლებით გათვალისწინებული რომელიმე დანაშაულის ჩადენის შემთხვევაში – პირი, რომელსაც არ შესრულებია თორმეტი წელი.“.

2. 503-ე მუხლის მე-6 ნაწილი ჩამოყალიბდეს შემდეგი რედაქციით: 

„6. სასამართლო ადგენს გამამტყუნებელ განაჩენს სასჯელის დაუნიშნავად, თუ მისი გამოტანის მომენტისათვის განსასჯელი გარდაიცვალა.“.

3. 654-ე მუხლი ჩამოყალიბდეს შემდეგი რედაქციით:


 „მუხლი 654. არასრულწლოვნის მიერ ჩადენილი დანაშაულის საქმის წარმოების წესი

არასრულწლოვნის მიერ ჩადენილი დანაშაულის საქმის წარმოებას ახორციელებენ მხოლოდ ის მოსამართლეები, პროკურორები და გამომძიებლები, რომლებმაც სპეციალური მომზადება გაიარეს პედაგოგიკასა და ფსიქოლოგიაში.“.


მუხლი 2 

1. 2008 წლის 1 ივლისამდე საქართველოს იუსტიციის სამინისტრომ, საქართველოს შინაგან საქმეთა სამინისტრომ, საქართველოს იუსტიციის უმაღლესმა საბჭომ და საქართველოს გენერალურმა პროკურატურამ საქართველოს განათლებისა და მეცნიერების სამინისტროსა და შრომის, ჯანმრთელობისა და სოციალური დაცვის სამინისტროსთან ერთად უზრუნველყონ:

ა) იმ მოსამართლეთა, პროკურორთა და გამომძიებელთა გადამზადების პროგრამების შემუშავება, რომლებიც უფლებამოსილი იქნებიან განიხილონ არასრულწლოვან დამნაშავეთა საქმეები;

ბ) იმ მოსამართლეთა, პროკურორთა და გამომძიებელთა გადამზადება, რომლებიც უფლებამოსილი იქნებიან განიხილონ არასრულწლოვან დამნაშავეთა საქმეები.

2. 2008 წლის 1 ივლისამდე საქართველოს იუსტიციის სამინისტრომ საერთაშორისო სტანდარტების შესაბამისად უზრუნველყოს იმ სასჯელაღსრულების დაწესებულებათა აშენება ან/და მოდიფიცირება, სადაც განთავსდებიან თორმეტიდან თოთხმეტ წლამდე არასრულწლოვანი მსჯავრდებულები.


მუხლი 3

1. ეს კანონი, გარდა პირველი მუხლის პირველი და მე-3 ნაწილებისა, ამოქმედდეს გამოქვეყნებიდან მე-15 დღეს.

2. ამ კანონის პირველი მუხლის პირველი და მე-3 ნაწილები ამოქმედდეს 2008 წლის 1 ივლისიდან.

საქართველოს პრეზიდენტი მ. სააკაშვილი

თბილისი,

2007 წლის 23 მაისი.

